Το σύστημα φρένων που εξοπλίζονται σήμερα τα οχήματα είναι υδραυλικό. Έτσι η λειτουργία του συστήματος, βασίζεται στο νομό του Πασκάλ, που λέει ότι, αν ασκηθεί πίεση σ’ ένα υγρό, αυτή μεταφέρεται αναλλοίωτη προς όλες τις διευθύνσεις κι επενεργεί με την ίδια δύναμη σ’ όλες τις ίσες επιφάνειες.
Τα κυριότερα μέρη του συστήματος είναι τα εξής:
Α. Το πεντάλ η αλλιώς ποδόπληκτρο, είναι το σημείο από όπου ξεκινά η διαδικασία επιβράδυνσης ενός οχήματος, το σημείο που ο οδηγός ασκεί δύναμη με το πόδι του η οποία μεταφέρεται μέσω μιας ράβδου που ονομάζεται άξονας πίεσης στο επόμενο και πιο σύνθετο μέρος του συστήματος την κεντρική αντλία φρένων.
Β. Η κεντρική αντλία αποτελείται από α) έναν θάλαμο συνήθως κυλινδρικό μέσα στον οποίο κινείται ένα έμβολο και β) το δοχείο που είναι τοποθετημένο σε εμφανές σημείο, όπου περιέχονται τα υγρά των φρένων.
Γ. Εν συνεχεία τα σωληνάκια αναλαμβάνουν να μεταφέρουν τα υπό πίεση υγρά των φρένων από την κεντρική αντλία, στα κυλινδράκια των τροχών ώστε να προκληθεί η επιβράδυνση του οχήματος με άσκηση ανάλογης πίεσης στα ταμπούρα ή τα δισκόφρενα των τροχών
Δ. Τα κυλινδράκια τροχών είναι έμβολα, συνήθως διπλής ενέργειας (δηλαδή έμβολα και στις δύο πλευρές) στα νέας τεχνολογίας αυτοκίνητα, τα οποία στηρίζονται στην «κιθάρα» του τροχού που είναι μέρος του ακίνητου άξονα του τροχού. Στεγανοποιούνται από διαρροές υγρού φρένων με ελαστικές τσιμούχες, οι οποίες διασφαλίζουν επίσης, την σωστή απόσταση μεταξύ των εμβόλων, εξαιτίας της θέσης τους.
Ε. Οι σιαγόνες και ταμπούρα (όταν το όχημα δεν είναι εφοδιασμένο με δισκόφρενα) είναι με τέτοιο τρόπο συνδεδεμένες με τα  κυλινδράκια ώστε να περιστρέφονται με κάθε κίνηση των εμβολών.  Πάνω στις σιαγόνες προσαρμόζονται οι επενδύσεις τριβής «θερμουίτ», οι οποίες είτε καρφώνονται, είτε κολλιούνται πάνω σ’ αυτές με θέρμανση και συμπίεση θερμοπλαστικής ρητίνης. Τα θερμουίτ αποτελούνται από υλικό υψηλού συντελεστή τριβής, είναι ιδιαίτερα ανθεκτικά στις μεγάλες θερμοκρασίες καθώς επίσης στο λάδι και στο νερό. Όταν ο οδηγός φρενάρει η ύπαρξη επανατατικών ελατήριων, είναι αυτή που προκαλεί την τριβή των σιαγόνων και θερμούιτ του ταμπούρου και επέρχεται η επιβράδυνση των τροχών του αυτοκινήτου σου.
Ζ. Δισκόφρενο  είναι τα ποιο διαδεδομένο σήμερα. Το συγκεκριμένο σύστημα φρένων είναι εφοδιασμένο με δίσκους και τακάκια. Ο τροχός έχει ένα δίσκο που κινείται ανάμεσα στα σκέλη μιας σταθερής δαγκάνας που καλύπτει ένα μικρό τμήμα του δίσκου. Τα κυλινδράκια  που αναφέραμε πιο πάνω, είναι τοποθετημένα σε κάθε σκέλος της δαγκάνας σε μια μεταλλική βάση, πάνω στην οποία είναι κολλημένη μια επένδυση τριβής ανάμεσα στα τακάκια. Όταν ο οδηγός πατήσει το πεντάλ του φρένου, το υγρό έρχεται με πίεση πίσω απ’ τα έμβολα που βρίσκονται μέσα στα κυλινδράκια της δαγκάνας και τα αναγκάζει να σφίξουν το δίσκο ανάμεσά τους και να τον επιβραδύνουν ή να τον ακινητοποιήσουν.  Ο δίσκος ψύχεται πολύ καλύτερα απ’ ότι το ταμπούρο, οπότε μπορούν να ασκηθούν μεγαλύτερες δυνάμεις πέδησης ώστε το αυτοκίνητο να ακινητοποιηθεί σε μικρότερο χρόνο, χωρίς να δημιουργηθεί υπερθέρμανση.